
	Megjegyzések
	Az előterjesztés nem került kiküldésre, mivel szakmai tartalma miatt nem várható érdemi vélemény, kiegészítő javaslat.


1.Vezetői összefoglaló
1.1 Az előterjesztés célja

Jelen előterjesztés célja, hogy röviden bemutassa a „25 (+25 db) villamos mozdony beszerzéséhez” kapcsolódó folyamatokat és választ adjon a MÁV Zrt. Felügyelő Bizottsága 2009.12.09-i ülésén a 74/2009. (12.09.) sz. határozatában kezdeményezett szakértői felülvizsgálattal kapcsolatos felvetésre.
1.2 Az utolsó kapcsolódó előterjesztés

Előterjesztés száma: Gy. 3-027/2009. Tárgya a MÁV Zrt. Igazgatósága részére a MÁV-TRAKCIÓ Zrt. által megvásárolni tervezett 25 (+25 opció) darab kétáramrendszerű villamos mozdony szállítási szerződésének engedményezéséről, valamint annak finanszírozásáról szóló előterjesztés.
Előterjesztés száma: Gy. 3-168/2009. Tárgya a MÁV-TRAKCIÓ Zrt. által megvásárolni tervezett 25 darab két áramrendszerű villamos mozdony finanszírozásának jóváhagyásáról.

1.3. Az előterjesztés összefoglalója

A rendelkezésre álló információk alapján megállapítható, hogy a mozdonybeszerzés és a Közbeszerzés előkészítésében, így a műszaki paraméterek definiálásában és az ezeket objektíven értékelő szempontok meghatározásban, jóváhagyásában a MÁV Zrt. akkori szakemberei és vezetői vettek részt. Ez előkészítési és döntéshozási folyamat kellően megalapozott szakmai javaslatokon alapult. Az eljárás során minden szignifikáns tény, körülmény, adat, információ figyelembevételre került.
Ez csupán az egyik fél véleménye és súlyos szakmai hibákkal terhelt egyoldalú önérté​kelése, mely önértékelés átlátszó módon a kérdés MÁV-on belüli „szőnyeg alá söprését” célozza. Már a közbeszerzési kiírás kívánni​valókat hagy maga után: csak kétáramnemű villamosmozdonyt igényel, holott a háromáramnemű (25 kV 50 Hz, 15 kV 16,7 Hz és 3000 V DC) indokolt a térségünkben. A kiírás nevesíti az egyik áramnemet (25 kV 50 Hz), de a másikról szó sem esik, lehetne akár a szempontunkból teljesen érdektelen 1500 V DC, nem lenne jogcím az elutasítására. 

A kétáramnemű mozdonyt csak nagyobb legalább 200 km/h végsebesség esetén lehetne az osztrák és német vasutak 15 kV 16 2/3 Hz és feszültséggel villamosított pályáin is trakciós szolgáltatással nyerhető bevételnövelésre használni. Fontos lett volna a 3000 V DC áramnem is, mivel a Szlovéniába, Olaszországba és Szlovákia és Csehország vasútjainak egy részére, ill. Lengyelországba történő átjárás ezt kívánta volna. Nem volt megfelelő széles látókörű és előretekintő stratégiai előkészítés!
A „kellően megalapozottság” kitételével szemben le kell szögezni, hogy a MÁV Zrt. 2007-ben a három potenciális szállítóhoz kiküldött szakembereinek Dr. Csiba József és Zaránd György útijelentésébe foglalt alapvetően fontos tényeket a döntés előkészítése során teljesen ignorálták, továbbá a műszaki paraméterek specifikálásában résztvevő ténylegesen jól képzett szakemberek szignifikánsan megalapozott, mennyiségi vizsgálatokkal kellően alátámasztott véleményét főnöki felsőbbséggel – főként az akkori GÜ kontrollig vezetője, majd később a MÁV-Trakció-Zrt. vezérigazgatója – semmibe vették, és megmagyarázhatatlan módon, valamilyen a háttérben munkálkodó irracionális rendező elv (vagy politikai kényszer, illetve szűkkörű gazdasági érdek) következtében. Az előterjesztés szövegrészében szereplő utolsó mondat tehát teljességgel hamis!
A MÁV Zrt. FB 74/2009. (12.09.) sz. határozatában foglalt feltevés – az energiahatékonysági mutató nem szerepelt kiemelt elbírálási feltételként, és az elbírálás során nem kapott kellő súlyt – nem felel meg a valóságnak. A mozdonybeszerzési tender kiírása és elbírálása során ezen, mutató az értékrendjének megfelelő súllyal került figyelembevételre. 
A tényleges helyzet az, hogy a tenderkiírásában minden műszaki meggondolást nélkülöző, teljesen érthetetlen módon (vagy nagyon is érthető célirányos „előrelátással”) az egyéb​ként alapvető fontosságú LCC összetevőt jelentő élettartam alatti villamosenergia-fogyasztásra nem szerepelt feltétel, holott a korábbi járműbeszerzési tenderekben (pl. villamos motorvonat tender) az energetikai feltételek vizsgálatára a MÁV Zrt-nek már egzakt alapon kimunkált módszer állt rendelkezésre, amely eredményezte a jól bevált Flirt motorvonatok kiválasztását. Az energetika „értékrendjének” minimuma megkövetelte volna – mint az a korábbi tendereknél megszokott volt – az ajánlat tárgyát jelentő villa​mos​mozdony energiahasznosítási hatásfokának a sebesség és a kifejtett vonóerő függvényében numerikusan – táblázattal – jellemzett jellegfelületét bekérni a pályázóktól. Ennek a minimum követelménynek a hiányára BME 2008 augusztusában – még a Bombardierrel kötött szándéknyilatkozat aláírása előtt a MÁV Zrt. energetikai ügyekért felelős TÁSZ szervezetének főigazgatójához küldött hivatalos levélben hívta fel a figyelmet.
Egyébként az energetikai kérdések figyelembevételének mértékét a 
Gy. 31-34/C-20/2009. számú vizsgálati jelentés egyértelműen kimondja:   
„A közbeszerzési eljárás értékelési szempontjai nem tartalmaznak az energia felhasználással, megtakarítással kapcsolatos kikötéseket. 

A részszempontok/súlyszámok a következők voltak: Ajánlati ár (EUR)/65, Alkatrészárak CKD-módszer alapján (EUR)/10, Átlagos szállítási határidő (hónap)/10, Élettartamköltség (LCC)/5, Névleges vontatási teljesítmény (MW)/5, Legnagyobb üzemi sebesség (km/h)/5.)”
Ezen állítást támasztja alá az a tény is, hogy egy ilyen jelentős nagyságrendű Közbe​szerzési eljárást, sem a résztvevők, sem a folyamatot felügyelő hatóságok nem támadtak meg a Közbeszerzési Döntőbizottság előtt.

Mivel jelen esetben a MÁV Zrt. menedzsmentje által, lehet, hogy nem ismert okból, de óhatatlanul támogatott, megtűrt (nem kizárhatóan kormányzati nyomás hatására kezdeményezett?) kartellezés gyanúja vethető fel, amelynek részesei természetes, hogy nem támadják meg utólag azt, amiben megegyeztek! Az ily módon talpon maradó egyetlen „versenyző” miatt az eljárást azonnal meg kellett volna szüntetni és új pályázatot kiírni.
2. Részletes bemutatás

A MÁV Zrt. Felügyelő Bizottsága 2009.12.09-i ülésén kezdeményezte, hogy az Igazgatóság vizsgálja felül a 2007-ben mozdonybeszerzés tárgyában indított közbeszer​zési eljárás bírálati szempontjainak megfelelőségét, különös tekintettel a „villa​mos energia fogyasztás” mint értékelési szempont hiányának hatását a döntés kimenetelére.
A felügyelő bizottság kezdeményezése okszerü, és akár ügyészségi vizsgálat alapját is jelentheti. Hiszen ha a MÁV-Trakció ZRt. előterjesztésében szereplő megállapítás igaz, (választ adva az FB korábbi kifogására) - miszerint „A közbeszerzési eljárás értékelési szempontjai nem tartalmaznak az energia felhasználással, megtakarítással kapcsolatos kikötéseket.”- sajnos önmagában ok arra, hogy felmerüljön a rábízott vagyonnal való hanyag vagy hűtlen kezelés gyanúja.
2.1 Beszerzés vasútszakmai szükségessége
A V43 sorozat megérett a kiváltásra, mivel főbb műszaki paraméterei (teljesítménye 2,3 MW, sebessége 130 km/h) és a technikai elavultsága miatt nem felel meg a kor piaci igényeinek (40 évvel korábbi technikai szint). A forgóvázak anyaga elöregedett, újabb javító hegesztésük egyre kockázatosabb. A sorozat további alkatrész ellátása egyre nehezebb, helyettesítésük komoly nehézséget, többlet kiadást jelent.
Nem szerepel a felhozott argumentumok között, hogy a MÁV 2002-től üzembe állította az 1047 sor. 6,4 MW névleges teljesítményű Taurus villamosmozdonyokat, és a vasúti járműgazdálkodás elemi ismeretanyagához tartozik a típusok számának lehetséges minimumon tartása. Mivel az 1047 sor. a MÁV üzemében bevált, semmilyen további elvi indok nincsen a típusszám növelésére. Ehhez hozzá kell venni azt a tényt, hogy az 1999-ben indított mozdonybeszerzés előkészítéseképp először alapos menetdinamikai szimu​lációsorozaton alapuló teljesítményszükséglet analízis, majd a beérkezett ajánlatok konk​rét energetikai elemzése vezetett a 6,4 MW-os változat kiválasztásához, annak jelentős energiamegtakarítást lehetővé tevő tulajdonsága miatt. Hová lett az akkori szakmai előkészítés dokumentációja? Miért nem indultak ki az akkori vizsgálatok eredményeiből? Miért nem vették figyelembe a MÁV Zrt. által megrendelt BME kutatási jelentés 2008 tavaszán beérkezett kutatási zárójelentését, amely egyértelműen a nagyobb 6,4 MW-os névleges teljesítményű változatot javasolta? Ilyen mozdony a piacon kapható volt és ma is kapható: PRIMA II, vagy Taurus… Csupa kérdőjel a MÁV zrt. magatartása! Továbbra is felmerül valamilyen nem szakmai, nem műszaki, nem energetikai – hanem egyéb pl.: korrupció gya​nús – hátsó ok 

Azzal, hogy a V43 sor. mozdonyok lecserélendők – selejtezésük indokolt - egyetértünk, ezért kell új mozdony, de nem a tervezett vontatási feladatokra vonatkozóan előnytelenebb műszaki paraméterekkel bíró – drágább üzemű változat! Meg kell értenie a MÁV-Zrt. ez ügyben döntést hozó menedzsmentjének, hogy a villamosmozdony az nem egy „háztartási gép”, hanem, milliárdos nagyságrendű értékű energetikai-dina​mikai rendszer! Az energetikai sajátosságok részletes elemző vizsgálata nélkül magas fokú műszaki tatalommal bíró, különösen nagy értéket képviselő terméket csak a „HŰTLEN KEZELÉS” minősített esetének megvalósu​lásával lehet beszerezni.
MÁV Zrt. a 25 (+25 db opció) villamos mozdony beszerzése tárgyú beszerzési eljárást megindító részvételi felhívást 2007.09.01-jén jelentette meg a TED-adatbankban és 2007.09.07-én a Közbeszerzési Értesítőben. A rendelkezésre álló információkból megállapítható, hogy a mozdonybeszerzés és a Közbeszerzés előkészítésében, így a műszaki paraméterek definiálásában és az ezeket objektíven értékelő szempontok meghatározásban, jóváhagyásában a MÁV Zrt. akkori szakemberei és vezetői részt vettek. Ezek alapján utólag nehéz megkérdőjelezni, hogy abban az időben a rendelkezésre álló információkat az akkori menedzsment tagjai nem kellő körül​tekintéssel használták fel.
Értesüléseink szerint alapvetően vitatni kell azon megállapítást, miszerint a MÁV akkori szakemberei hatásosan befolyásolták a műszaki paraméterek kiírását és az értékelő szempontokat. Ellenkezőleg a megalapozott műszaki érveket és szempontokat, amelyeket az előkészítésben résztvevő szakem​berek deklaráltak, végül is kihagyták a végleges dokumentáció elkészítői. Kérdés: milyen meggondolás, utasítás hatására? Az objektív vélemények és megokolások kihagyására eklatáns példa a 2007 nyarán a három potenciális gyártóhoz kiküldött MÁV műszaki szakértők – Dr Csiba József és Záránd Győrgy – 2007. június 27.-én kelt útijelentésébe foglalt megállapítások és javaslatok elejtése. Ugyan​így nem került figyelembe vételre a BME Vasúti Járművek Tanszékének 2008 tavaszán készült kutatási zárójelentésébe foglalt, 100%-osan megalapozott energetikai és költség analízis valamint annak 2009. évre aktualizált módosítás és Dr. Zobori István professzornak Werle Zoltán igazgatóhoz írt közérthető és jó szándéktól vezérelten írt figyelem felhívó levele, melyre – természetesen – nem kapott választ.
Az Értékelő bizottság szakvéleménye alapján meghozott vezérigazgatói döntés szerint a benyújtott részvételi jelentkezések különböző mértékű hiányosságai miatt PRIMA Mozdony Konzorcium (ALSTOM) és a Siemens részvételi jelentkezését a Kbt. szabályai miatt érvénytelennek kellett nyilvánítani. Érvényes részvételi jelentkezést egyedül a Bombardier Transportation GmbH nyújtott be.
Nehezen hihető, hogy két világcég ne tudott volna érvényes módon jelentkezni, leg​feljebb nem akart! A lényegi kérdés: mi ennek az oka? Felmerül a kartellezés MÁV által támogatott (vagy kormányzati nyomásra kezdeményezett) megvalósulása, amely mindenképp, még jelentős vontatási energiafelhasználási hátránya ellenére is a Bombardier TRAXX mozdonyát favorizálta! Miért? Csupa kérdőjel! Ilyet egy racionálisan vezetett gazdasági társaság – kiváltképpen ha kizárólagos állami tulajdonú részvénytársaság a saját kárára nem csinál! Minden jel arra mu​tat, hogy a Bombardier gyártmány valamilyen háttérben maradt rejtett (nem kizárhatóan pártpolitikai) érdek miatt került favorizálásra! Kivizsgálás tárgyát kell képeznie azon kérdésnek is, hogy a Bombardiertől - vagy mögötte álló valamely szervezettől, való​színűleg többszörös lépcsőn keresztül milyen magyarországi bankszámlára érkezett/​érkezik valamilyen „támogatás”… Ebből a szempontból kivizsgálást igényel a 2006-ban az akkor „4 hónapos tendervesztes cégtől” beszerzett 10 db ugyancsak rendkívül gyenge vontatási energetikai jellemzőkkel bíró, drága üzemű – hosszú időn keresztül üzemképtelen - Talent motorvonatok esete is. Milyen hátsó ok munkál, hogy a MÁV Zrt. ugyanazon cégtől, most már rendszeresen az előnytelen – hosszú távon drágább üzemű – járművet választja. Ez nem lehet véletlen! Valakik – vagy valamilyen érdekcsoport jól jár! Kérdés: ki – kik ezek? Ez esetben is a „hűtlen kezelés” tényállása valószínűsíthető.
A MÁV Zrt. Alapítója 2008. szeptember 18-án egyszemélyes részvényesi (tulajdonosi) határozatban jóváhagyta, hogy a MÁV Zrt. a „25 + 25 db villamos mozdony beszerzése” tárgyú közbeszerzési eljárást eredményesnek hirdesse ki, és a tender nyertesével a Bombardier Transportation GmbH-val megkösse a szállítási szerződést, melynek aláírására 2008. november 25-én került sor.

Ezen döntést követően indult el ismételten a finanszírozást biztosító közbeszerzési eljárás. Az ügylet finanszírozásának teljes hiteligénye 79 687 500 euró (270 Ft/euró árfolyamon számítva 21 515 625 000 Ft – 1 darab TRAXX mozdony ára 3 187 500 euró, 860 625 000 Ft), mely 48%-ban a közbeszerzési eljárás alól mentes EIB (Európai Beruházási Bank), 52%-ban közbeszerzési eljárás lefolytatását követően a KfW Bank részvételével történik. A tárgyalások során sikerült minden lényeges kérdést tisztázni, így elkészültek a mindhárom fél számára elfogadható szerződések (hitelszerződés, jelzálogszerződés, engedményezési megállapodás). A hitelezők együttműködését a felek Hitelezőközi Megállapodás aláírásával rendeződött 2009.december hónapban.

A MÁV Zrt. Felügyelő Bizottsága a VDSZSZ által delegált képviselői a finanszírozási hitel közbeszerzési eljárásának jóváhagyási folyamatában jelezték, hogy a BME Vasúti Jármű tanszéke által még 2008-ban készített szakértői anyagban leírtak megkérdőjelezik a műszaki közbeszerzési eljárás üzleti, gazdasági megalapozottságát.

Ennek tisztázására a Felügyelő Bizottság vizsgálatot kezdeményezett, amelyet a Belső Ellenőrzési szervezet le is bonyolított, ahol vizsgálta a beszerzés azon szakaszát, amelyiket befolyásolhatott a hivatkozott tanulmány. A jelentés záró, összefoglaló mondata az alábbi megállapítást tartalmazza:
„A fentiek alapján megállapítottuk, hogy a „25 (+25 db) villamos mozdony beszerzése” tárgyú közbeszerzési eljárást megindító részvételi felhívás, illetve a közbeszerzés bírálata a MÁV Zrt. alapvető érdekeinek szem előtt tartásával, minden szempontra kiterjedően történt meg.”

A Belső Ellenőrzés vizsgálati jelentését a MÁV Zrt. Felügyelő Bizottság 2009.12.09-i ülésén megtárgyalta és az alábbi határozatot hozta:

„ A Felügyelő Bizottság megfontolás tárgyává tette annak független szakértő általi kivizsgálását, miszerint a 25+25 db villamos mozdony beszerzésekor a közbeszerzési ajánlatkérés specifikációja során az energiafelhasználás önálló bírálati szempontként történő megjelenítésének elmaradása okozhatott, illetve okozhat-e releváns gazdasági hátrányt a MÁV Zrt-nél. Ennek a folyamatnak első lépéseként a Felügyelő Bizottság felkéri a MÁV Zrt. Igazgatóságát, hogy soron következő ülésén tűzze napirendre e téma tárgyalását, és a Felügyelő Bizottság által átadott dokumentációk megismerése után, tájékoztassa a Felügyelő Bizottságot a kérdés tartalmi részét érintő illetően a kialakított álláspontjáról, illetve arról, hogy szükségesnek látja-e független szakértővel az ügy megvizsgálását.”
A fenti határozat azon része, amely az „energiafelhasználás”, mint önálló értékelési szempont kiírásának vizsgálatát kezdeményezi nehezen értelmezhető, mivel a hivatkozott BME tanulmányra hivatkozó levél nem ennek hiányát kifogásolja. A BME tanulmányban a mozdonyok egyik üzemi állapotának modellezése eredményeként mutatott ki energia megtakarítást ideális állapotot feltételezve, mégpedig az un. „kifuttatás során” megtakarítható energia. Ennek közbeszerzési értékelési szempontként való alkalmazhatóságát az nehezíti, hogy ezt csak megfelelő modellszámítás eredményeként lehet meghatározni. Ennek korlátosságát az is igazolja, hogy a tanulmány készítői is csak egy vonalra végezték el, így egy közbeszerzési eljárásban nehezen értelmezhető feltétel lett volna. Abban az esetben, ha ezt értékelési szempontként határoztuk volna meg, akkor kötelezni kellett volna minden pályázót, hogy készíttesse el például a teljes magyar hálózatra vagy egy részére ezt a modellszámítást, amellyel biztosítható lett volna a versenysemlegesség, arról már nem is szólva, hogy ez egy olyan irreális feltétel lett volna, amely jelentős költségtöbbletet jelentett volna a pályázók számára. Ezt a gyakorlatot egyetlen ország sem folytatja.
A MÁV Zrt. a korábbi motorvonat tender előkészítésének során sikeresen megvalósított energetikai elemzési elv szerint a vontatójárművel továbbított vonat adott pályán, adott kezdő és végállomás között adott (előre tervezett) menetidő előírása mellett hasonlítandó össze az adott pályán, adott vonatot adott menetidő alatt mekkora hálózatból történt össz- villamosenergia (kWh) értékek egybevetése a mértékadó. A BME Vasúti Járművek Tanszéke ezt az elvet alkalmazva járt el szimulációs vizsgálatainak értékelésekor. A kisebb (5,6 MW) névleges teljesítményű mozdony által erőltetett menetben biztosított menetidőt a nagyobb (6,4 MW) névleges teljesítményű mozdony a megvalósíthatóvá vált kifuttatások realizálása mellett kisebb össz-villamosenergia (vonóerőlekapcsolás melletti szabad gördülés) felhasználás mellett tudja teljesíteni, sőt a megkívánt (előírt) menetidő betartása esetenként a maximális megengedett sebességszint elérése nélkül is realizálható. 

(Pl. a Flirt és a Talent vonatkozásában ez azt jelenti, hogy azonos vontatási feladatot a Flirt 40%-kal kisebb villamosenergia-felvétellel képes realizálni) 
Egyik legfontosabb szempont volt a közbeszerzési eljárás kiírásakor, hogy a MÁV Zrt, majd a MÁV-TRAKCIÓ Zrt. vontatási piacának legjobban megfelelő mozdony beszer​zését kellett megvalósítani. Ezen valós piacra kerestünk megfelelő minőségű és színvonalú mozdonyt,.és nem „elméleti” vontatási helyzetre. Arra a piacra amelyen az legalább az elkövetkezendő 20-25 évben teljesíteni is tud, 
Az „energiafelhasználást” a közbeszerzési kiírásban a nemzetközi gyakorlatnak meg​felelően szerepeltettük, amelyet a „Műszaki feltétfüzet” 6. pontjában „Villamos Berendezések”, és a 11. pont „Egyéb szállítási követelmények” fejezetében határoztuk meg. Ezen fejezetekben azokat a követelményeket specifikálták (a pontos szabványszámok megjelölésével) a szakemberek, amelyek egyértelműen a hatékonyabb energia felhasználású mozdonyok beszerzését tették lehetővé.
Az energetikai szempontok szerepeltetésére vonatkozó fenti érvelés súlyos szakmai dilettanciát tükröz. Nem veszi figyelembe azt a tényt, hogy a vontatójármű LCC-jében az energiaköltség kb. 35 - 40%-ot tesz ki. Már 1999-ben a Taurus beszerzést eredményező tender, de kiváltképpen a Flirt beszerzést eredményező villamos motorvonat tender alapvetően épült a villamosenergia-takarékos változat szimulációs analízisen alapuló kiválasztására. A MÁV Zrt. 2006-tól folyamatosan rendelt meg kutatómunkát a vonat​továbbítás energiaköltségeinek számítógépi szimuláció-sorozattal való előrejel​zésére. 2007-ben éppen a beszerzendő villamosmozdonyok névleges teljesítmény​szintjének megbízható behatárolása volt a cél. Hogyan lehetséges, hogy a nem​zetközileg elismert, hazailag pedig unikális kutatóhely által a jelzett céllal elvégzett részletes energetikai szimuláció-sorozat eredményét egyszerűen nem vette figyelembe tenderkiértékelés? Ismét csak az irracionális, de kétség kívül fennálló „rejtett” hátsó ok létezése tapintható ki !
A régi Taurus típus folytatása és a hazai gyártás megvalósítása teljesen normális megoldás és gyakorlat minden, a saját érdekei szerint eljáró vasút számára. A hazai gyártás megteremtése egyben jelenti a járműjavítási feltételek automatikus megteremtését is mind személyi, mind tárgyi vonatkozásban. A Bombardier kivételével mindkét másik, a MÁV szakemberei által 2007-ben meglátogatott gyártó készségét fejezte ki ezen magyar elkép​zeléssel kapcsolatban. Az Alstom a vásárolni kívánt járműszám-korlát nélkül, míg a Siemens korláttal kinyilvánította hajlandóságát. Ez utóbbi korlát 20 db, amint korábban egy budapesti szakmai tárgyaláson is kifejezésre juttatták.  
A mozdonybeszerzést megelőzően és a beszerzés során is keletkezett több olyan szakértői anyag, tanulmány és értékelés, amely valamilyen módon kapcsolódhatott a folyamathoz, amelyet az akkori menedzsment megfelelően kezelt és a döntés előkészítő anyagokban fel is használtak. Ezek a dokumentumok sem szerepeltek tételesen az előterjesztések mellett, így nehezen értelmezhető az a kijelentés, hogy „a menedzsment nem tájékoztatta a döntéshozókat a BME tanulmányról”.
Ez a kérdés tételesen ellenőrizhető, ugyanis vizsgálható, hogy mi történt a 2008 tavaszán beérkezett BME kutatási jelentésével. Tekintettel arra, hogy a MÁV-Trakció Zrt. gaz​dasági vezérigazgató helyettese állítólag csak 2009 novemberében kapta kézhez a kutatási jelentést, alapvetően kétséges annak a kijelentésnek az „igazságtartalma”, hogy a „me​nedzsment mindenkit tájékoztatott”, hisz’ maguk sem voltak képben…
Ahogy azt a belső ellenőri jelentés is tartalmazza a BME Vasúti Jármű tanszék által elkészített szakértői anyag csak az un. „kifuttatás során” megtakarítható energia megtakarítást vizsgálta és csak ebből vont le következtetést a teljes beszerzés gazdaságosságára, amelyet dr. Szabó András tanszékvezető is megerősített egy 2009.12.23-i rádió interjúban feltett kérdésre:
Helytelen a hangsúly, hogy ... csak az un. „kifuttatás során”… A vasúti vontató​járműgazdálkodás ismert ökölszabálya, hogy az LCC-ben az energia​költség 30 – 40%-os súlyt képvisel, a kifogásunk az, hogy ezt teljes egészében figyelmen kívül hagyták! Az energiafogyasztás összehasonlítását a két mozdony-változat tekintetében a kisebb névleges teljesítményű mozdony által elérhető legrövidebb menetidő értékét figyelembe véve kell végezni. Az így előírt menetidő tartásához a nagyobb névleges teljesítményű mozdony esetén a kifuttatás szükséges feltétel is, különben feleslegesen (az előírt menetrendi időhöz képest) korábban érkezne a vonat! Ez a vasúti menetdinamika és energetika szakterületén évtizedek óta ismert alaptétel!
„…Szabó úr, nem kevesebbet állít Márkus úr, mint hogy az Önök tanulmánya nem terjed ki egy adott mozdony minden lényeges tulajdonságára……..”
Dr. Szabó András: - Ez így van, nem is volt ennek a kutatásnak a feladata. A kutatás feladata az volt, hogy a kifuttatás energetikai hatását vizsgáljuk...”

Szabó professzor úr megállapítása teljesen korrekt, ő a teljes LCC 30 - 40%-át kitevő energiaköltségekről beszélt, ami a 25 mozdony esetén 40 éves élettartam alatt a jelenlegi (és persze a jövőben folyamatosan növekedni előre jelzett) energiaárak mellett a TRAXX válaszása miatt 18 mozdony beszerzési árának megfelelő energiaköltség felesleges elpazarlását jelentheti. Egyébként a hivatkozott riportban még sok egyéb figyelemre méltó kijelentés is elhangzott, kár, hogy csak két mondatott tartott érdemesnek idézni az előterjesztő.
Ezek alapján továbbra is fenntartva azon szakértői véleményt, hogy egy ilyen jelentős beruházás során egyik fontos elemként kell értékelni az elkészített tanulmány eredményét, az abban jelzett elméleti energia megtakarítási potenciált (rész optimalizáció), de emellett számolni kellett azokkal a hasonlóan fontos, valós feltételekkel is, amelyek a teljes költség szemléletben mutatták be a projekt megvalósíthatóságát, megtérülését (komplex optimalizáció).
Kissé zavaros, de igaz: éppen a „teljes költség szemléletben bemutatott megvalósít​hatóság” hiányzik. Vegyék már tudomásul, hogy az LCC teljes költség 30 - 40%-áról van szó! Ezt zavaros mondatfűzésekkel nem lehet elkendőzni, pláne semmissé tenni!
Ezen egyéb feltételek közül néhányat az alábbiakban foglalunk össze, amelyeket a műszaki értékelések során mérlegeltek a szakértők és javasolták a TRAXX mozdonyok beszerzését:
Amennyiben a javaslatok valóban az un. „szakértők”-től származnak, alapvetően meg kell kérdőjelezni szakképzettségük tartalmát és mélységét!
· Referencia-üzemmód:
Egy max. 120 km/h (160 km/h) sebességű referenciának vett pálya ill. a minden állomáson és megállóhelyen megálló üzemeltetési helyzet egy nagykapacitású elővárosi gyorsvasúti forgalomnak felel meg. Például félreérthető következtetés lehet levonni, ha itt olyan mozdony húzta vonatot modellezünk, amelyet konstrukciós kialakítása okán 200 km/h sebességű, vagy a feletti, hosszú megálló távolságú intercity alkalmázásra optimalizáltak, mint a pl-ként említett 1047 sor mozdony. Ez nagyon távol áll a nemzetközi gyakorlattól. 
Észre kellett volna venni, hogy egy max. 160 km/h-ra korlátozott végsebességű két​áramnemű mozdony az adott vontatási feladathoz nem optimalizált névleges teljesítménytől és az ebből adódó kefvezőtlen energiahasznosítási tulaj​don​ságaitól eltekintve is kizárja magát az ÖBB és DB pályákon való személy/gyorsvonat továbbításból, azaz a vontatási jövedelemszerző potenciálját nagy mértékben csök​kenti! De a 160 km/h sebesség sem használható ki a vonatbefolyásoló berendezés miatt, de valószínű, hogy az e sebességgel való közlekedés már Magyarországon sem fog megvalósulni. Elgondolkodtató körülmény, hogy a DB vonalain a kiválasztott TRAX mozdonyból kb. 1000 db üzemel. Java részüket a mintegy 90%-ot a tehervonatok továbbítására alkalmazzák. Valószínütlen, hogy a szövetségi vasút szakemberei a vontatási üzemvitel területén felkészületlenebbek a MÁV menedzsmentjénél ezért személyszállító vonatok továbbítására tervezett mozdonyokat használnak a teherfuvarozás bonyolítására.
· Összehasonlíthatóság:

Egy adott mozdony hatásfoka és a max. teljesítménye egymástól független adatok, nem egyértelmű az, hogy a nagyobb eleve jobb.
Mérnöki szintű szakismeret alapján belátható az anyag érvelésének megala​pozatlansága. A villamos mozdony hatásfoka ugyanis erősen függ a pillanatnyi sebes​ség és a pillanatnyi vonóerő összetartozó értékeinek szorzatával meghatározott pilla​natnyi trakciós teljesítménytől. A trakciós teljesítmény tehát kétváltozós függvény. Ezért a mozdony hatásfokát is  ezen két változós függvény jellemzi, ennek jellegfelületét az energiahasznosítás értékeléséhez ismerni kell. A névleges teljesítmény egy számérték (pl.5,6 MW vagy 6,4 MW), a hatásfok amely a trakciós teljesítmény és a hálózatból felvett villamos teljesítmény hányadosa a vontatás során üzemállapottól függően szinte folyamatosan változik az említett kétváltozós függvény szerint. A szimulációs módszer a mindenkor érvényes, a dinamikai feltételekkel meghatározott mozgásállapothoz tarto​zó hatásfokokkal számol, ezen hatásfok értékekkel származtatja a pillanatnyi villamos teljesítmény​felvételt és állítja elő numerikus integrálással a vonatmenet teljes villamos​energia igényét. A nagy névleges teljesítmény a vonat indítás utáni gyors sebesség​felfutását és rögzített (az összehasonlítás alapját jelentő) menetidő betartása mellett lecsök​kent energiaigényt biztosít. Tehát a menetidő rögzítése, mint a legfontosabb adat, az egzakt energetikai összehasonlításhoz elengedhetetlenül szükséges!
· Hatásfokadatok:

A teljes mozdony hatásfoka, a részkomponensek hatásfokából tevődik össze, pontos értelmezhető összehasonlításra, csak feltételezésekből lehetett kiindulni, így a tévedés vagy félreértés lehetősége igen nagy.
Véleményünk szerint a valóságban ez a helyzet, ismerethiányból eredő téves következtetések esete.
Valójában az ismerethiány a TRAXX mozdony hatásfok jellegfelületére nézve állt fenn, mert a MÁV Zrt. ezt az információt nem kérte be a Bombardier-től! Az esetleges kismértékű hibalehetőséggel egyet lehet érteni. A kérdés, hogy ki az oka ennek a hibalehetőségnek? 
Ismeretünk van róla, hogy a MÁV Zrt. műszaki szakemberei a tender előkészítő egyeztetések során beterjesztették a hatásfok jellegfelület adatainak táblázatos formában történő bekérését, sőt a táblázat formátumát ki is dolgozták, úgy, hogy azt csak el kellett volna küldeni! Határozott véleményünk szerint tehát a MÁV Zrt. későbbi végleges formát meghatározó tenderkiíró bizottságának róható fel a szükséges információ bekérés szakismeretek hiányából – vagy más prekon​cep​cióból – eredő elmaradása. Nem kristálytiszta a Bombardier adatszolgáltatási hajlan​dó​sága, mivel a motorvonat tender esetében 2004-ben is csak az utolsó pillanatban, a kizárás fenyegetése után adták meg a Talent motorvonat hatásfok jellegfelületét. Véleményünk szerint egy ilyen milliárdos energetikai berendezés esetén, mint a szó​ban​ forgó villamos mozdony, a hatásfokfüggvény „katalógusadat” kell, hogy le​gyen!
· Teljesítmény: kategória vs. veszteség

Az áramirányító berendezés, amely egy nagy, a technikai lehetőségek határára tervezett teljesítményű mozdony egyik alapvető energetikai meghatározója, a rendelkezésre álló legnagyobb, azonos típusú félvezetőelemekböl épül fel akár 5,6 MW, akár 6,4 MW. A villamos berendezés kapcsolásából adódik, hogy legegyszerűbb, legmegbízhatóbb, legkevesebb elemet adó kapcsolásból a kb. 5,6 MW teljesítménynél nagyobb nem valósítható meg. 
Ha ennél nagyobb beépített teljesítményre van okvetlenül szükség, például tartós nagysebességű, nagytömegű, hosszú intercity vonatnál, akkor ennek az az ára, hogy a több elemet tartalmazó, nagyobb veszteséggel bíró bonyolultabb kapcsolást kell alkalmazni. Nincs más megoldás, ezt csinálja a minden gyártó, ha kell. Ez mintegy egy lépcsővel nagyobb veszteségi kategóriába helyezi a a 6,4 MW-os áramirányítót. Ezért, ha ez nem abszolút szükséges, az 5,6 MW-os méret a gazdasági optimum, amely azért még szintén elég jól alkalmas intercity vonatra is. 

· Félvezető-technológia vs. veszteség:

Az említett 6,4 MW mozdony egy előző technológiájú, kb. 10 évvel régebbi generációjú áramirányítóval bír, amely GTO félvezetőkkel van felépítve. Ez az átlagos üzemet véve kb teljes 1%-al rosszabb mozdonyhatásfokot jelent.
A félvezetőelemekre vonatkozó érvelés, bár szakmai alapokat von be, mégis téves és alapvetően félrevezető szándékú! Igaz ugyan, hogy, az IGBT-n kisebb a feszült​ségesés mint a GTO-n, így a melegedése is kisebb fokú. Az igazság azonban az, hogy a szó sem eshet arról, hogy a 6,4 MW névleges teljesítményű mozdonyt GTO technikával készül. Már a tendereztetés időpontjában mindhárom gyártó IGBT-vel szerelte mozdonyait, a kiírásban is ez az igényünk szerepelt! Miért jelent​kezett volna a tenderre az Alstom és a Siemens, ha nem lett volna a kiírásnak megfelelő járműve? Egyébként 2007-ben a marokkói vasút már Prima II-t rendelt. Egyébként a teljes Alstom mozdonycsalád, a  (9,6 MW-os is) IGBT-vel készült.

Különösen jelentkezik ez részterhelésnél (és várakozó, álló helyzetben), összehasonlítva az IGBT áramirányítóval szerelt 5,6 MW Bombardier mozdonnyal. Az összehasonlításnál mindkét mozdony rendkívül erős a továbbított könnyű személyvonathoz képest, azaz a max. teljesítményt alig használják ki, amiből következik, hogy a 6,4 MW-os GTO-s mozdony nagyobb vesztesége részterheléseknél mindenképpen érezhető negatív hatással jár.
A fentiekben mondottak szerint teljesen értelmetlen, és mellékvágányra vivő törek​vés a  GTO-t tovább ragozni. 
· Végsebesség vs. veszteség:

Mindkét technológiánál (GTO v IGBT) felismerhető, hogy a magasabb motor fordulatszámon jó igazán a hatásfok. Ezt a határvonalat a megfelelő diagramokon jól lehet látni 70..75 km/h között, a 160 km/h-ás mozdonynál. Ha a végsebesség miatt a hajtómű áttétele más, akkor belátható, hogy a 160 km/h-re optimalizált mozdony az üzemidejének jelentős részét az kedvező tartományban tölti, kisebb veszteséggel. Szemben egy olyan járművel, amelynél a 230 km/h végsebességhez tartozó áttétel miatt ez a határ arányosan feljebb került; ilyen az említett Siemens mozdony is: ez egyszerűen nem arra az üzemre optimalizált, amelyre a kiírás szólt, illetve a számítási példa történt. 
· Vonóerő különbség:

Ismert tény, hogy az 5,6 MW és a 6,4 MW teljesítményű mozdony vonóerő-görbéje a gyorsítási szakaszban 0..80 km/h között szinte azonos. A könnyű személyvonatoknál ezért csekély menetidő különbség lenne csak kimutatható, ha a nagyobb teljesítményű mozdonyt vizsgáljuk. Mindkettő igen erős, a vonattömeg és teljesítmény arány különbsége nem összemérhető az ismert, más esetben vizsgált Talent-Flirt motorvonatos példákkal ellentétben.
A vonóerőgörbék „szinte” azonosságára vonatkozó állítás világosan mutatja az elő​terjesztő alapvető szakismerethiányát. A nagyobb névleges teljesítményhez tarto​zó vonóerő-határgörbe magasabban fekszik a vonóerő – sebesség síkon, ebből kö​vetkezően a tapadási határon gyorsító nagyobb névleges teljesítményű mozdony vonóereje csak nagyobb sebesség elérésekor kezd hiperbolikusan esni, mint a kisebb névleges teljesítményűé. A vonattovábbítási energiaszükséglet szimulációs vizs​gálata során ez nagyon világosan látható módon vezet a kisebb névleges telje​sítményű mozdony azonos vonattovábbítási idő melletti nagyobb villamosenergia szükségletéhez.
A maga korában a Talent – Flirt különbözőség jelentőségét is tagadták, az ener​getikai vizsgálatot először hatalmi szóval le is állították, de hiába a valóságot rövid ideig lehet titkolni. Ugyan is az üzemeltetési tapasz​talatok a későbbiekben száz százalékban igazolták az előzetes elméleti megálla​pításokat. A helyzet most ugyanez, lényegtelen, hogy az arányok nem annyira durvák, mint a két motorvonat esetén.
· Villamos fék:

A villamos fék 120 km/h alatt azonos teljesítményű az engedélyezett fékerő tapadás kihasználás miatt, így egy nagyobb, 6,4 MW beépített teljesítményből eredő feltételezett előny a valóságban nagyon kis mértékben, és említett számítási példában egyáltalán nem jelentkezhet.
Tekintettel az elektrodinamikus fékezés alkalmazásának esetlegességére, az összeha​sonlító vizsgálatot elegendő a vonóerőkifejtés esetére végezni. A fékkarakterisztikák konkrét alakulásának ismeretében, valamint a fékezési üzemállapotokhoz megadott hatásfok jellegfelület ismeretében nincs elvi akadálya a szimulációval történő vizsgálatnak. A BME vizsgálatai azonban névleges teljesítmény növelésének előnyét nem deklarálták az elektrodinamikus fékezés esetére. Jó lenne tudni az elektrodinamikus és pneumatikus fékezés arányát mindkét mozdonynál. Nem került tételes elemzésre, de nem zárható ki, hogy a 6,4 MW-os mozdony 14%-kal nagyobb fékhatást tud kifejteni a hiperbolikus fékerő határgörbe mentén ugyancsak 14% -kal nagyobb energia visszatáplálással, mint az 5,6 MW-os.
· Tapadás kihasználás:

A felhozott számítás elvénél fogva arra alapul, hogy a nagyobb teljesítményű mozdony a beépített-teljesítménybeli előnyét forszírozottan mindig, minden körülmények közt folytonosan ki tudja használni. Ez egy rendkívül idealizált eset. A realitás azonban az, hogy a tapadás kihasználás döntően befolyásolja ezt. Mind a nemzetközi, de mind a Mo-i gyakorlati tapasztalat szerint, éppen a Taurus  mozdonyokra vonatkozóan nem vitatottan köztudott, hogy "Schönwetter-Lokomotiven", azaz még kisebb nedvesség mellett is a tapadás kihasználásuk már feltűnően csökken. A beépített teljesítményből adódó elvi előnyeiket a nagyobb sebességtartományban sem igazán fejtik ki, sőt még az azonos vonóerő tartományban (0...80 km/h) sem adják át azt a sínre. Ez a valóságos jelenség a számítási példa alapján egyáltalán nem jelentkezik, és ez jelentős eltérés az elmélet és a gyakorlat között. 
A kerék-sín tribológia bonyolult kérdésében való alapvető járatlanságot mutat az előterjesztés szövege a tapadási viszonyokra vonatkozó kijelentéseiben. Legalább alapjaiban ismerve a kerék/sín gördülőkapcsolat tribo-fizikáját világos, hogy az időjárási körülmények és a tapadási határ alakulása (a járműrezgések kis különbözőségétől eltekintve) gyakorlatilag egyformán érinti mindkét mozdonyt. Az a kérdés, hogy a kúszásszabályozási rendszer megoldása mennyire korszerű. Ezt a kérdést a feltétfüzetben kellően specifikálni lehet.
· Teljes költség:

Az energiaköltség egy fontos, de nem egyedi üzemeltetési költségtényező. A 230 km/h-ra tervezett mozdony futóműve, fékrendszere, egyáltalán kopó alkatrészei stb, ennek megfelelően bonyolultabb és költségesebb felépítésűek, amely a teljes karbantartási anyag- és munkaköltségben megjelenik, akkor is ha nem használjuk 160 km/h fölött. Ezért a teljes költség szempontjából a max. 160 km/h üzemi sebességre optimalizált mozdony ebből a szempontból további megtakarítást jelent, amit a tanulmány, mint számítási példa figyelmen kívül hagy.
Helytelen a BME tanulmányától számon kérni olyan kérdésekre adott válasz hiá​nyát, amelyek nem voltak benne a MÁV Zrt-től kapott kutatási megbízásban. A kutatási jelentés alapvetően az energetikai viszonyok vizsgálatát tűzte ki célul, személyvonati, gyorsvonati és tehervonati szolgálat esetére. Ezt a feladatot a tanulmány magas színvonalon oldotta meg, követ​keztetései pedig minden kétséget kizáróak. A BME kutatói bizonyára fontos adatokkal tudnának szolgálni a nagy​teljesítményű amerikai mozdonyok igen kicsi meghibásodási valószínűségéről (nagy üzemkészségéről) és igen mérsékelt karbantartási igényéről. A vasúti járművek robusztus kialakításában számos további előny is rejlik, tehát az elterjesztő érvelése több mint kétséges érvényességű! 
A döntő a mozdonyok vételára. Állítsák szembe a kétféle teljesítményű mozdonyok már realizált eladási árait. Vizsgálják meg a karbantartási költségek alakulását olyan vasutaknál, ahol mindkét járműkategória közlekedik. Ezek az adatok lennének hivatottak alátámasztani a fenti – így teljesen légből kapott – állítást. 
· TSI és EN:

A hivatkozott tanulmányba sajnos az sem került bele, hogy az említett Siemens (csak váltóáramú) AC-mozdony, pl a 1047 is ilyen, már legalább két éve nincs gyártásban illetve a gyártó kereskedelmi kínálatában, nem számít a piacon elég korszerűnek. Ennek többek között, pl a fentebb vázolt technológiai szempontok mellett az egyik oka, hogy nem teljesíti a legutolsó TSI és EN szabványokat. 
A BME Kutatási jelentése nem foglalkozott szerkezeti kialakítási kérdésekkel. Nem is volt feladata. A vonóerőgörbe és a hatásfok jellegfelület egyértelműen jellemzi az adott tömegű és forgótömeg tényezőjű, ill. sajátellenállás függvénnyel rendelkező vontatójármű vontatási kapacitását. A mozdony vonattovábbítás során kialakuló jellemzőinek energetikai megítéléséhez még az adott pálya és az előírt menetidő megadása, valamint a vonattömeg és forgótömeg tényezője, továbbá a vonat alapellenállás függvényének ismerete szükséges. Természetszerű, hogy a különböző vontatójárművek energetikai összehasonlításakor a pillanatnyilag gyártott, a kiírási feltételeknek megfelelő Siemens és Alstom mozdonyokkal kellett volna minden összehasonlítást, elvégezni, valamint LCC-számítást és az arra támaszkodó árletörést végrehajtani.

A kiírás időpontjában érvényben levő TSI és EN előírásokat az épített járművek kielégítették, és ennek megfelelő mozdonyokat vásárolt mind a SZ és SNCB vasút is. A MÁV kiírásban meghatározásra kerültek azok a nemzetközi előírások, TSI, EN, UIC döntvények stb. amelyeknek a szállítandó járműveknek meg kell felelniük. Tehát az erről való filozofálgatás teljesen felesleges!
2.2. Összefoglalás
Az elbírálás során azon kérdés is mérlegelésre került, hogy a mozdonybeszerzési tender eredménytelensége esetén egy újabb beszerzési tender kiírásáig V43-as mozdonyok nagyjavításait kell megrendelni. A nagyjavítás átlagos költsége 150 millió Ft/mozdony.  A nagyjavításokhoz szükséges forrás a MÁV Zrt.-nek illetve a Gépészeti Üzletágnak nem állt rendelkezésére. Az elöregedett járműpark miatt hitelfelvételre nem volt lehetőség, mivel a pénzintézetek attól elzárkóztak. Ezen körülmény is a tender eredményes lezárását támasztotta alá.
A beszerzés során készített előterjesztések és jelentések igazolják, hogy mind a műszaki, mind a pénzügyi közbeszerzési eljárások során a rendelkezésre álló információkat és adatokat megfelelően használták fel a szakemberek és a menedzsment tagja, így további műszaki szakértő bevonása a beszerzés jelenlegi szakaszában érdemi eredményt nem hozna, az aláírt szerződések teljesítése folyamatban van.
Ezek alapján nem tartjuk célszerűnek külső szakértői vizsgálat lefolytatást egy olyan témában, amelyhez a szükséges adatok ma is rendelkezésre állnak olyam szabványok formájában, amely mindenki számára elérhető.
2.3 Jóváhagyási folyamat

A MÁV Zrt. Igazgatóságának kell dönteni, hogy megbíz-e független szakértőt a Felügyelő Bizottság által jelzett probléma kivizsgálására.
2.4 Határozati javaslat
A MÁV Zrt. …/2010. (01.26.) számú

Felügyelő Bizottsági határozata
A MÁV Zrt. Felügyelő Bizottsága az előterjesztést megtárgyalta és hozzájárul a MÁV Zrt. Igazgatósága alábbi határozatához:

A MÁV Zrt. 10/2010. (01.21.) számú

Igazgatósági határozata
A MÁV Zrt. Igazgatósága úgy döntött, hogy a rendelkezésre álló információk alapján nem látja indokoltnak független szakértő megbízását, annak kivizsgálására, hogy az energia megtakarítást mint önálló értékelési szempont hozhatott volna más eredményt a műszaki közbeszerzési eljárás lefolytatásában.
A fentekben megfogalmazott Igazgatósági határozattervezettel nem értünk egyet! A jelen véleményezésben előadottak alapján világosan látható, hogy a 25 + 25 villa​mosmozdony beszerzésére kiírt tender előkészítésében az elvégzett széles sávon mozgó műszaki előkészítő munka (MÁV Zrt. szakértői látogatások a potenciális gyártóknál, alapos műszaki elemzések a VMMSzK-nál, a BME kutatási tevékenysége a MÁV Zrt. megren​delésére, stb.) ellenére már a tenderkiírásban is súlyos hiányosságok állapít​hatók meg! Továbbá a bejelentkezett pályázó cégek előértékelés utáni viselkedé​sében felfedett, a szabad versenyes megmérettetés után az üzlet elnyerésére irányuló törekvésükben fellelt nyilvánvaló anomáliák (hiánypótlás be nem nyújtása (Alstom), nem megfelelő hiánypótlás benyújtása (Siemens)) megvalósulása felveti a résztvevő cégek rejtett kartell-megállapodásának súlyos gyanúját! Ezt valamilyen irracionális ok miatt a MÁV Zrt. A döntést hozók részéről nem észrevenni hiba. A jelen véleményezésünkben előadottak alapján nyilvánvalóvá vált, hogy a Bombardier által ajánlott 5,6 MW-os mozdony választása elsősorban kedvezőtlen energetikai tulajdonságai miatt a MÁV-nak az elkövetkező 40 évben jelentős - megfelelő döntéssel talán még elkerülhető – többletkiadást, okoz melyre nincs fogadható magyarázat.
ÁLLÁSFOGLALÁS
A fentiekkel összhangban – szemben a fenti Igazgatósági határozattervezettel - a szóban forgó villamosmozdonyok vasútüzemi és energetikai jellemzőinek egzakt összehasonlítására füg​getlen szakértő testület megbízását javasoljuk. Ezen túlmenően, tekintettel arra, hogy a tender kiírása és lefolytatása olyan körülmények fennállását valószínűsíti, amelyek a „hűtlen kezelés” minősített esetének megvalósulására utalnak, a 25 + 25 villamos mozdony beszerzésével kapcsolatos eljárás teljes körű feltárására ahogyan már korábban is tettük, javasoljuk: a tulajdonos kezdeményezzen ügyészségi vizsgá​latot.  
Budapest, 2010. január 29. 

